Udlejer skal fremlægge dokumentation for såvel afholdte forbedringsudgifter som for at forbedringerne er gennemført inden for en sammenhængende periode på 2 år. Kan sådan dokumentation ikke fremlægges, er udlejer ikke berettiget til at fastsætte lejens størrelse efter det lejedes værdi.   Manglende skriftlig dokumentation udgør dog ikke et reelt problem i enhver henseende. Fremstår et lejemål helt åbenbart gennemgribende renoveret, enten fordi udlejer har renoveret lejemålet for et beløb, der væsentligt overstiger minimumsgrænserne, eller fordi moderniseringen er gennemført kun få år tilbage, kan bevisbyrden løftes ved besigtigelse af lejemålet. På en besigtigelse vil huslejenævnet konstatere, hvis der utvivlsomt er gennemført tilstrækkelige forbedringer. Til gengæld bliver den manglende dokumentation problematisk i de tilfælde, hvor forbedringerne enten slet ikke er udført eller er udført for lang tid siden, samt de tilfælde, hvor udlejer har gennemført modernisering for et beløb, der ligger tæt på mindstebeløbet, og hvor der kan sås tvivl om fordelingen mellem afholdte forbedrings- og vedligeholdelsesomkostninger. I disse tilfælde kan det være vanskeligt for udlejer at løfte bevisbyrden, og der består således en reel risiko for, at lejen bliver nedsat, såfremt spørgsmålet indbringes for huslejenævnet af en lejer.   Det er stort set umuligt for udlejer at dokumentere, at en række forbedringsarbejder er gennemført inden for en sammenhængende periode på 2 år, hvis ikke der foreligger skriftlig dokumentation. En besigtigelse vil sjældent fastslå præcist, hvornår en række ældre forbedringsarbejder er udført.   Det kan synes ganske urimeligt, at en udlejer skal gemme ethvert bilag angående arbejder udført i et lejemål til evig tid. Formentlig er dette også baggrunden for, at huslejenævnene hidtil har stillet ganske lempelige krav til udlejers dokumentation, så længe arbejderne med en vis sandsynlighed har en tidsmæssig sammenhæng. På nuværende tidspunkt foreligger der ingen trykte afgørelser fra domstolene, hvor lejen er blevet nedsat, fordi udlejer ikke har kunne løfte bevisbyrden.